চট্টগ্রাম মাদ্রাসা
চট্টগ্রাম মাদ্রাসা বা চট্টগ্রাম সরকারি মাদ্রাসা বা চট্টগ্রাম মোহসিনীয়া মাদ্রাসা (১৮৭৪ - ১৯২৭) বা চট্টগ্রাম ইসলামিক ইন্টারমিডিয়েট কলেজ (১৯২৭ - ১৯৭৯) এবং সরকারি ইন্টারমিডিয়েট কলেজ (অংশবিশেষ; ১৯৬৭ - ১৯৭৯) ছিল বাংলাদেশের চট্টগ্রাম অঞ্চলের মুসলিমদের জন্য প্রতিষ্ঠিত সর্বপ্রথম সরকারি শিক্ষা প্রতিষ্ঠান। ১৮৭৪ খ্রিষ্টাব্দে মাদ্রাসাটি মহসিন ফান্ডের অর্থায়নে প্রতিষ্ঠা করে ব্রিটিশ সরকার। প্রতিষ্ঠাকালীন মাদ্রাসাটি কলকাতা আলিয়া মাদ্রাসার অনুকরণে প্রতিষ্ঠা করা হয়েছিল। এটি ব্রিটিশ সরকারের প্রেসিডেন্সি অব কমিশনারস্ দ্বারা পরিচালিত হতো। পরবর্তী সময়ে মাদ্রাসাটি থেকে গভ. মুসলিম হাই স্কুল, হাজী মুহাম্মদ মহসিন সরকারি উচ্চ বিদ্যালয় ও হাজী মুহাম্মদ মহসিন কলেজের জন্ম হয়।